जब राष्ट्रमंडल खेलों के कामकाज में देरी की सुर्खियां अखबारों में छाई हुई थीं, तब एक विदेशी कोच का बयान आया था कि निश्चिंत रहिए, भारत इन खेलों का शानदार आयोजन करेगा और उद्घाटन की तिथि आते−आते वे सब कुछ ठीक कर देंगे। भारत में कामकाज का यही स्टाइल है। दिल्ली की मुख्यमंत्री शीला दीक्षित ने भी इसी बात को कुछ यूं कहा कि जिस तरह बेटी की शादी की तैयारियां ही अंतिम समय तक चलती रहती हैं, उसी तरह इन तैयारियों में भी देरी भले ही हो जाए, काम अच्छा होगा। बात सटीक है, लेकिन अगर हमारी प्रकृति ही &apos;लेटलतीफ&apos; की है तो क्या एक बढ़ते राष्ट्र के नाते यह चिंताजनक नहीं? जिन डेडलाइनों को हमने ही तय किया, उन्हें भी हम पूरा नहीं कर पाते और इसके लिए किसी तरह का अपराध−बोध भी महसूस नहीं करते। इसके लिए हम किसी प्रशंसा या गौरव के पात्र नहीं हैं। देरी के बहाने तलाशने की बजाए हमें प्रोफेशनल बनना पड़ेगा। यह सुनिश्चित करना होगा कि चाहे कुछ भी हो जाए, हर काम सही समय पर पूरा किया जाएगा। &apos;चलता है&apos; का तरीका अब नहीं चलेगा।